Piketberg-boer dood op plaas gevind(Argieffoto ter illustrasie: Kent Williamson) ŉ Boer van Piket-Bo-Berg naby Piketberg in die Wes-Kaap is Woensdagoggend dood op sy plaas gevind. Volgens die polisie was die 53-jarige man se liggaam gedeeltelik in ŉ drom versteek. Die voorval het vermoedelik tussen 03:00 en 07:00 plaasgevind. Kapt. Frederick van Wyk, polisiewoordvoerder, het by navraag gesê die man was met die polisie se aankoms op die toneel reeds deur paramedici dood verklaar. “Hy het ŉ hou aan die regterkant van sy kop opgedoen. ŉ Onbekende bedrag geld is ook uit die oorledene se lessenaar gevat.” Van Wyk sê die polisie ondersoek nou sake van moord en roof ná ŉ plaasaanval. “Die omstandighede wat tot die voorval gelei het, vorm deel van die ondersoek. Die onbekende verdagte (of verdagtes) het van die toneel gevlug en is nog nie in hegtenis geneem nie. Ons het rede om te glo dat die motief vir die aanval roof kon wees.” Billy Claasen, hoof van die landelike en plaaswerkersorganisasie, het Woensdag aan Maroela Media gesê dat hy steeds uiters “geskok” is. Claasen het die nuus Woensdagoggend in ŉ kort verklaring gedeel en die voorval as “barbaars” bestempel. “Ons betuig ons innige meegevoel met sy familie, vriende, plaaswerkers en die landelike sektor van die Wes-Kaap. Dit is ŉ barbaarse voorval in ons samelewing en ons kan daaroor stilbly nie. “Ons veroordeel die voorval ten sterkste en vra die polisie om alles in hul vermoë te doen om die skuldiges agter tralies te sit.” Verdere besonderhede oor die voorval is nie in dié stadium bekend nie.